text: Deres Majestæt,
  Det er mig en stor glæde på byens og kommunens vegne at byde Deres Majestæt varmt velkommen tilbage på Fredensborg Slot.
  
  Her i Fredensborg har vi længe set frem til denne aften – som er så stærk en tradition, og som er forbundet med så mange gode minder.
  
  
  Jeg er sikker på, at jeg taler på alles vegne, når jeg siger, at vi i år har set endnu mere frem til denne aften end ellers.
  
  Meddelelsen om Hans Kongelige Højhed Prins Henriks død blev modtaget med særlig stor sorg her i Fredensborg.
  
  For gennem mere end 50 år blev der knyttet stærke bånd mellem Prinsen og byens borgere.
  
  Prinsen var værdsat, velkendt og meget vellidt her i byen, hvor han gennem årene – altid i godt humør - deltog i et stort antal arrangementer. Ligesom han også deltog i denne smukke tradition med fakkeltoget, som også samler os i dag.
  
  Prinsens store glæde ved Fredensborg Slot, den smukke slotspark og Fredensborg by var velkendt og værdsat af alle.
  
  Det var derfor også blot naturligt, at så mange af byens borgere valgte at vise deres deltagelse og respekt i dagene op til og ved selve bisættelsen.
  
  Det er derfor også på alles vegne, at jeg nu siger
  Æret være Prins Henriks minde
  
  (kort pause)
  
  Når vi hvert år samles her i slotsgården, opstår der en næsten magisk stemning.
  Det tror jeg alle tydeligt fornemmer.
  
  
  Nogle af jer har måske endda stået her som barn for mange år siden.
  Og nu står I her måske endda som forælder til et af de børn, som bærer faklen videre?
  
  På den måde lever de bedste traditioner videre.
  Som de skal.
  
  Således er jeg fuldt ud overbevist om, at der vil være fakkeltog her i Fredensborg hvert år fremover, og så længe Deres Majestæt ønsker det.
  
  (kort pause)
  
  Inden vi skal vi synge nationalsangen sammen og råbe hurra, vil jeg opfordre alle her i dag til at besøge slotsparken i løbet af foråret og sommeren.
  
  For aldrig har slotsparken stået flottere end i disse år.
  Og i takt med at parken er vokset sig smuk og storslået som planlagt, fremstår slottet stadig mere harmonisk og som en fuldendt helhed.
  
  Den helhed, og den harmoni, er værd at betragte - og beundre.
  
  (kort pause)
  
  Jeg foreslår, at vi nu afrunder denne særlige og smukke aften med at udbringe et 9-foldigt leve for Hendes Majestæt Dronning Margrethe.
  
  Hendes Majestæt Dronningen længe leve … hurra (9 gange).
  